《虞美人》
五代·顾夐

晓莺啼破相思梦，帘卷金泥凤。宿妆犹在酒初醒，

翠翘慵整倚云屏，转娉婷¤

香檀细画侵桃脸，罗袂轻轻敛。佳期堪恨再难寻，

绿芜满院柳成阴，负春心。

触帘风送景阳钟，鸳被绣花重。晓帏初卷冷烟浓，

翠匀粉黛好仪容，思娇慵¤

起来无语理朝妆，宝匣镜凝光。绿荷相倚满池塘，

露清枕簟藕花香，恨悠扬。

翠屏闲掩垂珠箔，丝雨笼池阁。露粘红藕咽清香，

谢娘娇极不成狂，罢朝妆¤

小金鸂鶒沈烟细，腻枕堆云髻。浅眉微敛注檀轻，

旧欢时有梦魂惊，悔多情。

碧梧桐映纱窗晚，花谢莺声懒。小屏屈曲掩青山，

翠帏香粉玉炉寒，两蛾攒¤

颠狂年少轻离别，孤负春时节。画罗红袂有啼痕，

魂销无语倚闺门，欲黄昏。

深闺春色劳思想，恨共春芜长。黄鹂娇转泥芳妍，

杏枝如画倚轻烟，锁窗前¤

凭阑愁立双蛾细，柳影斜摇砌。玉郎还是不还家，

教人魂梦逐杨花，绕天涯。

少年艳质胜琼英，早晚别三清。莲冠稳篸钿篦横，

飘飘罗袖碧云轻，画难成¤

迟迟少转腰身袅，翠靥眉心小。醮坛风急杏枝香，

此时恨不驾鸾皇，访刘郎。

作者简介：顾敻，五代词人。生卒年、籍贯及字号均不详。前蜀王建通正(916)时，以小臣给事内廷，见秃鹫翔摩诃池上，作诗刺之，几遭不测之祸。后擢茂州刺史。入后蜀，累官至太尉。顾夐能诗善词。 《花间集》收其词55首，全部写男女艳情。